钦定古今图书集成/理学汇编/文学典/第166卷 > 徐师曾文体明辩 > 《题默成居士矫斋记后》前人
## 钦定古今图书集成/理学汇编/文学典/第166卷 > 徐师曾文体明辩 > 《题默成居士矫斋记后》前人

右《矫斋记》一首，默成先生潘公为同宗伯益作。伯益
名好谦，实复州史君宗回之子。性嗜文史，恂恂而驯
饬。历官自丽水尉至通判绍兴府以终。先是，伯益从
子景良、景宪，受业吕成公、朱文公之门，故成公之女
归于景良，而景宪之女又适文公长子塾，故伯益于
二公之学亦与有闻焉。今观先生以“矫”名其斋，则其
志之所存，盖可见矣。乌伤吴生，故衣冠钜族，嗜学成
癖，尤攻于诗文。太常博士郑君仲舒，生之舅氏也，以
生可进于道，遂因其字曰仲矫者，书先生之记以为
勖。嗟夫！先生，杨文靖公之弟子也。立朝大节，足以廉
顽立懦，故文公以“刚毅近仁”称之。此无他，矫之之功
也。伯益受先生之教于二百馀年之前，仲矫闻先生
之言于二百馀载之后，其有补于身心一也，奚必并
世而同时哉？借使同时之士有善为文辞者，虽挥千
百字之多，未必敌三百九十二言之简也。仲舒亦可
谓善教者矣，仲矫尚勉之哉！洪武十年八月十三日。